Tere armas sõber!  Sel kaunil suvel oleme saanud tunda nii päikese kuumust ja merevee soojust, nii tuult kui vihma. Näinud äikese valgust ja kuulnud kõue mürinat. Kõigele sellele mõeldes tõuseb esile JUMALA kõikvõimsus ja vägevus, kes on kõige LOOJA.  Loodan, et sul on olnud tore suvi. Oled ehk saanud reisida kusagile, kuhu oled ammu  igatsenud või oled lihtsalt saanud teha asju, mida plaaninud. Iga väiksemgi kordaminek valmistab ju rõõmu! Ja eks see nii olegi, kui kõik läheb hästi oleme rõõmsad!  Kuid elus juhtub ka nii, et kõik ei lähe alati hästi. Ei saa reisida kuhu tahaks ja asjad mida oled plaaninud ei õnnestu ning iga väiksemgi ebaõnnestumine valmistab kurbust. Ja eks see nii kipubki olema, kui asjad halvasti lähevad oleme kurvad, sest siis on raske olla rõõmus!  Milline etapp parasjagu sinu elus on mina ei tea, kuid Jumal  teab, sest Tema on sinu Looja. Seega olen üsna kindel, et parim abi sinule tuleb Jeesuse Kristuse kaudu Jumala käest!  Apostel Paulus ütleb oma kirjas Filiplastele: Olge ikka rõõmsad Issandas! Ja taas ma ütlen: Olge rõõmsad! Teie leebus saagu teatavaks kõigile inimestele. Issand on lähedal! Ärge muretsege ühtigi, vaid laske kõiges oma palumised palve ja anumisega ühes tänuga saada Jumalale teatavaks  (Filipi 4:4-6).  Paulus annab edasi väga hea ja kasuliku õpetuse. Meie tegelik rõõm on  Issandas! Ärge muretsege (kui on mure räägi sellest Jumalale palves) ning ära unusta Teda tänamast!  Kõigi oma tegemiste keskel võtkem ikka aega, et lugeda Piiblit, palvetada ja ärgem jätkem maha Koguduses kooskäimist.  Ja veel midagi olulist!  Sageli võttis Jeesus aega ja läks tühja paika, et palvetada. Arvan, et meilgi tuleks võtta oma elus selliseid aegu, kus me läheme ja oleme eraldatuna kõigest, et saada juhtimist järgnevateks aegadeks. Usun, et seda tehes saad isiklikult kogeda Jumala  õnnistusi ja juhtimist ning samas oled õnnistuseks paljudele teistele.  Kui näed, et sinu elus vajaksid mõned asjad muutusi, palu Jumalalt tarkust ja ole julge tegema korrektuure.    Tervitades, Alur